《陪郡守游西湖泛舟曲水分韵得会字》
宋代·苏过

谢公志东山，杖屦未冠盖。兴成江湖游，意落轩冕外。

阴阴耸百木，浏浏鸣溪濑。拿舟破菰荷，寻径穿萧艾。

新亭水心见，倒影飞虹背。青山忽入坐，境与今意会。

公诗如干将，游刃天宇大。西湖真小鲜，殊未供刀鲙。

云烟日相劘，媚妩分晴霭。妙语泻琼瑰，化工应有待。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。